**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 7 нче сыйныф**

**Максималь балл – 30 балл**

1. **Теоретик биремгә җавап языгыз (10 балл).**

1. Халык авыз иҗаты әсәрләренә хас үзенчәлекләрне билгеләгез. Дастан яки бәет жанрына нинди сыйфатлар хас? (5 балл).

**Халык авыз иҗаты әсәрләре телдән иҗат ителә, авторы билгеле түгел, күмәк иҗат дип санала, телдән-телгә күчеп саклана, үзенең жанрлар системасы бар һ.б. Әкият, миф, легенда, риваять, җыр, табышмак, мәкаль, әйтем, мәзәк һ.б. жанрлары бар.**

**Бәет – татар халык иҗатының лиро-эпик жанры. Аның нигезендә күпчелек очракта кайгылы яки көлкеле вакыйга ята. Бәет шигъри формада язылып, телдән әйтелә яки көйләп башкарыла.**

**Бәетләр композицион яктан ике катламның кушылуыннан гыйбарәт: эпик башлангыч фаҗигалы яки көлкеле якларны бәян итсә, лирик башлангыч шул вакыйгаларга бәйле лирик герой күңелендә туган кичерешләрне укучыга җиткерә.**

**Бәетләр көйләп әйтелә. Алар көйле, рифмалы булулары, ритмик төзелешләре, ике яки дүрт юлдан торулары белән җырга охшаган. Ләкин бәет нинди дә булса бер сюжетка корыла һәм анда тормыштагы берәр вакыйганы сурәтләү төп максат итеп куела. Бу жанрның төп алымы – бәян итү, хикәяләү, сөйләү, әйтү.**

**Бәетләр туганнарын, якыннарын, дусларын югалтучы кешеләрне юату өчен язылалар. Аларда берничә кеше катнаша. Бәет фаҗигага очраган кешенең хисләре, аның туганнары, якыннарының хисләре, бәет чыгаручы автор хисләре турында да сөйли. Шуңа күрә ул күләмле, чөнки хиснең сәбәбен, дәрәҗәсен һәм юану турындагы строфаларны берничә тапкыр кабатларга тиеш була. Бәеттә фаҗигага юлыккан кешенең хисләре дә, аның туганнарының хисләре һәм бәет чыгаручының дә хисләре дә бар.**

**Дастан – халык авыз иҗатында эпик характердагы, гадәттә әкият сюжетларын, риваять-легендаларны әдәби эшкәртеп язган әсәр. Формасы белән тезмә яки чәчмә формада булырга мөмкин. Мавыктыргыч сюжетка нигезләнә, әкияти-мифологик образларга, маҗаралы хәлләргә бай. Дастан каһарманнары гадәти геройлардан аерылып торалар. Алар гадәттән тыш көчкә, җитезлеккә, кыюлыкка ия. Дастаннарга героик эчтәлек хас: батырлыкка дан җырлау, аерым кеше яки кешеләрнең үз идеалларын яклап көрәшү тарихын сөйләү. Романтик рух – бөек омтылышлар, аларның җиңеп чыгуын сурәтләү, геройларның автор идеалы җирлегендә, чынбарлыктан аерып, югары күтәрелүе, сыйфатларның арттырылу, сурәтлелекнең камиллегенә омтылу хас. Татар дастаннары өч төркемгә бүленә: тарихи дастаннар (“Җик Мәргән”, “Чура батыр хикәяте”, “Идегәй” һ.б.), алыплар турында дастаннар (“Мешәк Алып”, “Кара Күңел”, “Ак Күбәк” һ.б.), мәхәббәт дастаннары (“Йосыф китабы”, “Таһир белән Зөһрә”, “Бүз егет”һ.б.).**

2. Үзегез теләгән бер бәеткә яки дастанга анализ ясагыз: аның темасын, идеясен билгеләгез, күтәрелгән төп проблемаларны ачыклап языгыз (5 балл).

1. **Әдәби текст белән эш (20 балл).**

Тәгәрәп аунап

Буй үскән,

Туган илем, исән бул!

Чәч кузгатып,

Җай искән,

Таңгы җилем, исән бул!

Йөгереп - йөгереп туктаган...

Яулык болгап сыктаган,

Нәзкәй билем, исән бул!. (*Дәрдемәнд «Видагъ»*)

1. Шигырьнең лирик героена нинди сыйфатлар хас? (3 балл). **Лирик герой нечкә күңелле, нәфис хисләр дөньясында яши. Ул соклана, чын күңелдән туган илен, туган җирен ярата, аннан аерылуы өчен сагышлана. Ул гомере буе туган иленә, сөйгән ярына булган бу җылы хисләрен саклаячак кеше булып күзаллана һ.б.**

2. Шигырьдә нинди хис-кичерешләр сурәтләнә? Ни сәбәпле? (3 балл). **Лирик герой туган иленнән, туган җиреннән, сөйгәненнән аерылу сәбәпле сагышлана.**

3. Ничек уйлыйсыз: шигырьдә нинди фикер җиткерелгән? (4 балл). **Туган ил, туган җир, сөйгән яр һәр кеше өчен иң кадерлесе, аларны ярату хисе – иң көчле хис, шуңа да алардан аерылу кеше өчен авыр бирелә, аның күңеленә сагыш һәм газап алып килә һ.б.**

4. Әлеге шигырьдә кулланылган образларны табыгыз. Аларга нинди мәгънәләр салынган дип уйлыйсыз? (5 балл). **Таң җиле, туган ил, нечкә бил, яулык образлары**. **Таң җиле лирик герой күңелендәге туган илгә булган җылы, матур, якты хисләрне гәүдәләндерә. Туган ил образы кеше өчен иң кадерле, якын урынны аңлата. Нечкә бил – лирик геройның сөйгәне, ә яулык аерылу хәсрәтен символлаштыра.**

5. Шигырьдә нинди тел-сурәтләү чаралары кулланылган, алар нинди функция башкаралар? (5 балл). **Эпитетлар – *Тәгәрәп аунап буй үскән* туган ил, *чәч кузгатып, җай искән* таң җиле, *йөгереп - йөгереп туктаган..., яулык болгап сыктаган* нечкә бил; кабатлау (исән бул сүзе кабатлану); риторик эндәш. Болар барысы да лирик геройның туган иленә, сөйгән ярына булган җылы ярату хисләрен, алардан аерылу сагышларын гәүдәләндерү өчен кулланыла.**